מסכת סוטה דף ב עמוד א

א"ר שמואל בר רב יצחק: כי הוה פתח ריש לקיש בסוטה, אמר הכי: אין מזווגין לו לאדם אשה אלא לפי מעשיו, שנא': כי לא ינוח שבט הרשע על גורל הצדיקים. אמר רבה בר בר חנה אמר ר' יוחנן: וקשין לזווגן כקריעת ים סוף, שנאמר: 'אלהים מושיב יחידים ביתה מוציא אסירים בכושרות'. איני? והא אמר רב יהודה אמר רב: ארבעים יום קודם יצירת הולד, בת קול יוצאת ואומרת: בת פלוני לפלוני בית פלוני לפלוני שדה פלוני לפלוני! לא קשיא: הא בזוג ראשון, הא בזוג שני[[1]](#footnote-1).

1. **מהלך הסוגיה**

לפנינו שלוש מימרות: דברי ריש לקיש שאדם מקבל אישה לפי מעשיו, דברי רבי יוחנן שזיווג קשה כקריעת ים סוף, השלישית היא דברי רב, שהגמרא מקשה מהם: הזיווג מוכרז עוד טרם יצירת הולד. בתירוץ היא מחלקת בין זיווג ראשון לבין זיווג שני. אלא שיש להבין, על איזו מימרה נסובה הקושיה.

רש"י[[2]](#footnote-2) מבאר שהקושיה היא על ריש לקיש. כיצד זיווגו של אדם תלוי במעשיו, הרי הוא ידוע כבר טרם לידתו. המהרש"א כאן תמה, שבמסכת סנהדרין[[3]](#footnote-3) מפורש שהקושיה היא על דברי רבי יוחנן: מדוע הזיווג קשה כקריעת ים סוף, הרי הוא קבוע מראש. ב'זרע יצחק' תירץ[[4]](#footnote-4), שדברי רבי יוחנן הם המשך ישיר לטענת ר"ל, ולפיכך הם פותחים בו' החיבור.ממילא קושיה על אמרתו של רבי יוחנן, היא גם קושיה על דברי ריש לקיש. "ולפי המסקנא דר"י מיירי בזווג ב' ניחא, דמדמה ליה לקריעת י"ס- דכי היכי דקי"ס נשתנו סדרי בראשית, כן בזווג ב' אינה בת זוגו אלא בת זוג של אחר, ונוטלה זה". לכאורה, במתן אישה לפי מעשיו יש מימד של עונש:

כן כותב כאן המהרש"א: "שאל תתמה באם תראה לפי דעתך שאיש טוב וישר נושא אשה שאינה הגונה. וע"כ אמר: 'לטובים ולישרים **בלבותם**' 'כי האדם רואה לעינים וה' יראה ללבב'. ובודאי זה הנושא שאינה הגונה לו, גם אם הוא טוב לפנים- בלבו ודאי אינו טוב וישר. וז"ש והמטים עקלקלותם גם בלב- יוליכם ה' את פועלי און לישא אשה שאינה הגונה מהם". בהמשך נביא אפשרות של שינוי לחיוב.

1. **סוגיות מקבילות**

1.אירוסין במועד. "אמר שמואל: מותר לארס אשה בחולו של מועד, **שמא יקדמנו אחר**... והאמר רב יהודה אמר שמואל: בכל יום ויום בת קול יוצאת ואומרת: בת פלוני לפלוני, שדה פלוני לפלוני! - אלא: שמא יקדמנו אחר ברחמים. כי הא דרבא שמעיה לההוא גברא דבעי רחמי ואמר: תזדמן לי פלניתא. - אמר ליה: לא תיבעי רחמי הכי. אי חזיא לך - לא אזלא מינך, ואי לא - כפרת בה'. בתר הכי שמעיה דקאמר: או איהו לימות מקמה או איהי תמות מקמיה. אמר ליה: לאו אמינא לך לא תיבעי עלה דמילתא[[5]](#footnote-5)"?

שואלים בעלי התוספות[[6]](#footnote-6) : "תימה לי: אמאי לא משני: 'הא בזוג שני הא בזוג ראשון' ".

רש"י שם[[7]](#footnote-7) מפרש במעשה של רבא, שלא נישאו, והחשש לתפילה שתתקיים היא שמא מחשש הצער שתינשא למיועד לה, יתפלל שימות הוא ולא יראה בנישואיה, או שטרם ישאנה "יקדמנו אחר ברחמים- **שתמות היא**[[8]](#footnote-8)". הריטב"א מעיר, שגם רבא הניח ש"אי חזיא לך - לא אזלא מינך[[9]](#footnote-9)". הדברים עלולים להשתנות בבקשת רחמים, אלא שאין הדבר שכיח. כן כתב הר"ן בחידושיו שם: "שאע"פ שגזור על האדם מן השמים בת פלוני לפלוני, אפשר שתועיל תפלת מי שאינו בן זוגה וישאנה. ואסיקנא, דלבסוף ימות או יגרשנה וישאנה בן זוגה[[10]](#footnote-10)". והוסיף:

"וא"ת וכי דבר מחודש הוא שתפלת הצדיק מבטלת גזרה רעה?.. וי"ל דמ"מ יש לו לצדיק ליזהר **שלא להטריח את קונו** לעשות דבר שלא בעתו כהנהו עובדי דתענית. ול"נ שהצדיק מבטל בתפלתו גזרה רעה, אבל כאן מאן נימא לן שהיא גזרה רעה? **אם לא ישא זאת, ישא אחרת טובה ממנה".** דהיינו שהמיועדת לו מן השמים טובה הימנה. בשפת אמת בסוגיייתנו הציע כיוון הפוך לתרץ את קושיית התוספות: "דלעולם מותר לארוס דשמא יזכה לזווג שני לפי מעשיו, ושמא יקדמנו אחר בזה, וכן משמע לשון הדרש: מוציא אסירים שהי' נאסר (דהיינו: אזוק לזיווגו הראשון) מקודם לאותה רשעה, וכשהטיב מעשיו מוציא אסירים, ולכן: מושיב יחידים- שנפרדו מאת זיווגם הראשון". לפי זה השינוי הוא לטובה. יש זיווג מיועד לו, אך ניתן לשנות לזיווג שני במעשיו, **ולהיטיב** את הגורל[[11]](#footnote-11). המשל של קריעת ים סוף מסייע לפירוש זה. הרי קריעת ים סוף הייתה לטובה.

המהרש"א מציע מבחר אפשרויות שינוי לטובה , כאחד משלושה תירוצים:

"אשה טובה כו' בחיק ירא אלהים כו' ר"ל כן **היה ראוי** שתנתן לירא אלהים **1.אבל המזל משנה** כדאמרינן מ' יום קודם יצירת הולד בת קול מכריז בת פלוני לפלוני. 2.ועוד יש לפרש כן לפי האמת, וכמ"ש מה' אשה משכלת **ובזווג שני שהוא לפי מעשיו**.. 3.גם **לפי זכות גדול אפשר שישתנה המזל** כמ"ש התוס' סוף מסכת שבת[[12]](#footnote-12)".

מסתבר מאוד להותיר מידה מסויימת של בחירה חופשית, שהרי יש שאינם נישאים כל ימיהם וכמו כן כבר העיר הרמב"ם: "כי זאת האשה, אם היתה לקיחתה בכתובה וקידושין, והיא מותרת, ונשאה לפריה ורביה - הרי זו מצוה, וה' לא יגזור בעשיית מצוה; ואם היה בנשואיה פגם - הרי היא עבירה, וה' לא יגזור בעבירה... אלא כל מעשי האדם **הבחיריים** - בהם בלא ספק יימצאו המשמעת והמרי[[13]](#footnote-13)". גם את המאמר 'בת פלוני לפלוני', הרמב"ם משייך לחלוטין לבחירה חופשית:

וזה שאמ' החכם בתו של פלוני לפלוני- דרך שכר או דרך פורענות הוא זה. שאם.. עשו מצוה שראוי ליתן שכרה בהם זיווג יפה ומשובח- הקדוש ברוך הוא מזווגן זה לזה. וכן אם ראוי ליפרע מהם בזיווג שיהיה בו קטטה ומלחמה תמיד- מזוגן. וזה כענין שאמרו רז"ל: 'אפילו ממזר אחד בסוף העולם וממזרת אחת בסוף העולם- הקדוש ברוך הוא מביאן ומזווגן זה לזה' ואין דבר זה השוה לכל אלא **לאלו שנתחייבו או שזכו** כמו שישר בעיני אלהים יתעלה[[14]](#footnote-14)".

לפי הזוהר, יכולת השינוי שמורה לבאים בגלגול חוזר: " כל אינון דאתו בגלגולא דנשמתין יכלין לאקדמא ברחמי זווגא דלהון ועל האי אתערו חברייא.. מקדשין. שמא יקדמנו אחר ברחמים.. **אחר** דייקא. ועל כן קשין זווגין קמיה דקודשא בריך הוא... אינון דאתו בגלגולא דנשמתין מאן אתר להו זווגא, שלח ליה כתיב (שופטים כ"א) מה נעשה להם לנותרים לנשים וגו', וכתיב: לכו **וחטפתם לכם[[15]](#footnote-15)".**

2. תליית זיווג הבת באתגר לחתן. שנינו:

"אמר רבי שמואל בר נחמני אמר רבי יונתן: שלשה שאלו שלא כהוגן, לשנים השיבוהו כהוגן, לאחד השיבוהו שלא כהוגן. ואלו הן: אליעזר עבד אברהם, ושאול בן קיש[[16]](#footnote-16)..". שתלו במעשה את זיווגן של רבקה ומיכל. בעלי התוספות תהו על מעשה כלב:

"וא"ת אמאי לא חשיב כלב בן יפונה, שאמר: 'אשר יכה את קרית ספר ולכדה ונתתי לו את עכסה בתי לאשה', אמאי לא פריך כמו הכא: 'יכול ממזר או עבד'? וי"ל דהא דקאמר כלב, שיתן לו הקדוש ברוך הוא כל מי שיכול לחזור אותן הלכות ששכחו בימי אבלו של משה- אתן לו עכסה בתי. וי"מ דלכך נקראת עכסה שכל הרואה אותה כועס על אשתו וזהו ודאי משום צניעות יתירא דקא חזו בה, והיה סומך **דזכותה וזכות דידיה מסתייע** דלא מזדווגין לה אלא כפי מעשיה כדאיתא בסוטה". "הקשה הרב זרעו של אברהם על דברי התוס'... דכלב הוא זיווג ראשון וגם אם נימא שהיתה אלמנה או גרושה הרי כ' בתוס' הרא"ש.. דבחור שנשא אלמנה הוי זיווג ראשון. ואפשר שהתוס' ס"ל בהך תירוצא דכל שאחד מהם זיווג שני הוי לפי מעשיו[[17]](#footnote-17)".

**ג. הגדרת זיווג שני**

1.בתוספות הרא"ש מבין שדברים כפשוטם. בזיווג ראשון הכול מושגח בגזירה מלמעלה, אפילו אם לשותף לזוגיות המתרקמת, זהו זיווג שני. "פי' **שני לשניהם.** דאיזה מהם שהוא ראשון, נגזר לו זוגו קודם יצירה". הר"ן מסתפק האם רק על זיווג ראשון נאמר:

"אמר רבי אליעזר: כל המגרש את אשתו ראשונה - אפילו מזבח מוריד עליו דמעות[[18]](#footnote-18)"?

2.המאירי מחדש, שאין מדובר בחתונה שניה, אלא בעידן שני בחיי האדם. בצעירותו הוא עדיין זכאי לעזרה מלמעלה, אולם בשלב השני של החיים הוא עלול להיעזב לבדו עם בחירתו, ואז הזיווג קשה:

"מפנות הדת ומיסודותיה הוא להאמין ביושר משפטי הש"י להיות האדם נגמל ונענש בכל עניניו לפי מעשיו אם טוב ואם רע.. אלא שלפעמים **יעזב למקרה** או למזל, כשהאדם אינו ראוי לפי מעשיו להגמל או להענש. ואף זה נקרא צד עונש.. א"כ הזווג אף הוא מכלל הגמול או הפכו, בהזמין השם בגורלו אשה משכלת והגונה או ההפך. וזהו שאמרו אין מזווגין לאדם אלא לפי מעשיו- ר"ל: צנועה לצנוע ופרוצה לפרוץ.. ומעתה כל שמשתדל בזווג בזה קשה הוא לזווגו.. והעמידוה בזווג שני ר"ל שהוא בזמן ראוי לענש וגמול. אבל **בזמן שאינו ראוי לכך והוא הנקרא זווג ראשון מצד שסתמו הוא בזמן הקטנות** סמוך לפרק- יהיה ענינו כפי המקרה או מערכת התולדה. ועל זה אמרו ארבעים יום קודם יצירת הולד בת קול יוצאת ואומרה בת פלוני לפלוני.. ואין לשון זווג שני או ראשון בא בדקדוק אלא **לפי הזמן שהוא ראוי להגמל או להענש** ודברו חכמים בהווה".

3. דומה שבפירוש באר שבע מקדים את המעבר בין שני השלבים:

"המחוור שבעיני הוא דעת חכמי האמת כי קודם יצירת הולד יכריזו הזווג המתייחס אל נפשו והוא הזווג הראשון, אך אחרי בואו לעולם והגיע עת נשוא **ידינוהו כפי מעשיו**, ואם זכה יטלנה, ואם לאו יעבירוה ממנו ותנתן לאחר הטוב ממנו, והוא זווג שני לפי מעשיו".

4.האר"י הקדוש נסוג צעד נוסף בזמן: "בשעת יצירת הולד מכריזים בת פלוני לפלוני, היינו **שראוים האבות שיתחתנו יחד**, אבל על הבנים אי אפשר לגזור עדיין, וכשיגדלו והבת אינה הוגנת לפי מעשיו- אז בעל כרחך לזווג לו זיווג אחר הראוי לפי מעשיו, וזה הוא הזיווג השני[[19]](#footnote-19)".

5. "משמע לי **דזיווג ראשון מיקרי דוקא כשהיא בתולה,** ובכה"ג הוא דמזבח מוריד עליו דמעות. והכי דייק לן לישנא דקרא, דכתיב: 'כי ה' העיד בינך ובין אשת נעוריך והיא חבירתך ואשת בריתך'. ומדקרי לה 'אשת נעורים' שמעינן דמיירי קרא באשתו ראשונה. ומדקרי לה נמי 'אשת בריתו' שמעינן נמי דמיירי בבתולה, וכדאמרינן בסוף פ"ב דסנהדרין אין האשה כורתת ברית אלא למי שעשאה כלי[[20]](#footnote-20)".

6. לאר"י חידוש גדול בדבר: מדובר בזיווג שני – של אותו זוג! "כאשר האדם הוא חדש, ר"ל כי אז היא הפעם הראשונה שבא בעולם הזה, ואז בת זווגו נולדת עמו כנודע. וכשיגיע זמן לקיחתו אותה, מזדמנת לו ברגע, בלי שום טורח כלל ועיקר. אמנם אם האדם הזה חטא איזה חטא, והוצרך להתגלגל בסיבתו.. מגלגלים גם לבת זווגו שתחזור להתגלגל עמו לטובתו- הנה האדם הזה כשיגיע זמן לקיחתו אותה, אינה מזדמנת לו ברגע, אלא אחר טורח גדול... ועל זה אמרו קשה לזווגם כקריעת ים סוף. והוא באופן הנזכר, כי הוא נקרא זווג שני, ר"ל כי **היא בת זוגו האמיתית אלא שכבר נזדווגה לו פעם אחרת בתחלה**, ועתה בזה הגלגול נקרא זווג שני, כי **האשה היא עצמה ראשונה אבל הזווג הוא שני**, ולזה לא אמרו זווג שנית, אלא **זווג** שני, שחוזר אל הזווג ולא לאשה[[21]](#footnote-21)".

7. בעקדת יצחק מקשה: במה נגרע חלקו של הנושא ראשונה, שלא יזכוהו מעשיו. ועוד, שוודאי שזיווג ראשון עיקר. על כן הא מבאר שמדובר בשני פנים של אותו זיווג. האחד הטבעי "חיבור החומר אל הצורה הנמצא בכל איש ואיש", והשני, הבחירי: "אשר יעשה במלאכה אשר יקח איש אשתו[[22]](#footnote-22)". ישנו חיבור טבעי, ומכאן ואילך ישנה בחירה מה עושים בו.

ד. **ההשוואה לקריעת ים סוף**

1. נס גדול, "שלא כסדר העולם" בלשון המהר"ל, "כיון שע"פ הטבע קשה לזווג זיווג שני שאינה בת זוגו כדפרש"י, אין זה מדרכי הטבע הרגילים ,וא"כ צריך לבקש יותר רחמים לזכות לזיווג שני כראוי[[23]](#footnote-23)".
2. לפנים משורת הדין "הקושי אשר בקריעת ים סוף היתה מפני מדת הדין, אשר קיטרגה מה נשתנו אלו מאלו. ולא חויב להעשות להם הנס הגדול הזה, כ"א מפני רצון הבורא יתברך ויתעלה. כמו כן החיבור הזה, **מצד** **הדין והמשפט המושג היה להם להפרד** פועלי און. אך ברצון העליון יתחברו. לא ישיג כל מדע סיבת ותכלית הדבר, **והוא לבדו פעל את כל זאת[[24]](#footnote-24)**. וכמאמרם ז"ל באגדה (ויקר"ר ח' א') במטרונה ששאלה על מעשיו של יוצר הכל ב"ה, והשיבו לה כי מזווג זווגים. כי הענין הזה ממעשי ופלאי היוצר הוא[[25]](#footnote-25)".
3. . 'בכושרות- צירוף בכי ושירות[[26]](#footnote-26)'. שילוב הדין כלפי המצרים והרחמים כלפי ישראל בבת אחת[[27]](#footnote-27).
4. "שתכונת הטבע היא לאחד בנקל דברים ההפכיים, כמו מים וקמח.. אבל בדברים השווים כמו.. מים במים, קשה לאחדם.. וכן קשה לאחד הזיווג שהמה שווים לפי מעשיהם".
5. "היה קשה לקב"ה לאבד אומה בפני אומה... גם אצל זיווגו .. הרבה פעמים משפיל הקב"ה לאחד, ומרומם השני למען יתחתנו[[28]](#footnote-28)". או: הורג בעלה של זו ואשתו של זה למען הזוג, כפי שהמית מצרים עבור ישראל[[29]](#footnote-29). מרחיב המהר"ל: "קריעת ים סוף, הוא קשה לאבד את המצריים ולהציל את ישראל, ולא היה אפשר להציל את ישראל אם לא על ידי אבידת המצרים, ודבר זה היה קשה בעיני הש"י, כי אלו מעשה ידיו ואלו מעשה ידיו האיך יאבד אלו מפני אלו.. וזהו שהזיוג השני קשה כמו קריעת ים סוף שהוא צריך לאבד אחד מזיוג הראשון כדי לחבר הזיוג השני".
6. המהר"ל מציע שלפנינו קשיים הפכיים: "כשם שהוא פלא גדול לקרוע דבר שהוא אחד כמו הים שהוא אחד, וקשה הוא לחלק ולהפרידו לשנים, וכך הוא פלא גדול לחבר שני דברים שהם בעצמם מחולקים".
7. הצעה נוספת של המהר"ל: "האיש בפני עצמו ונקיבה בפני עצמה, מצד שיש באדם ענין אלקי ומצד הזה הוא החבור לגמרי, והש"י מחבר אותם זה שהוא מצד ענין אלקי שהוא באדם והוא **בטול ובקיעת הגשמי,** וזה שאמר שהוא קשה כמו קריעת ים סוף".

 ה. **ידיעה ובחירה**

רש"י[[30]](#footnote-30) תמה, כיצד זיווג ראשון אינו לפי מעשיו, הלא ידועים המה לפני אדון כל:

"והא מקודם יצירתם שאין נודע רשעו וזכותו מכריזין את זוגו ואם תאמר הכל גלוי לפניו- הכל בידי שמים חוץ מיראת שמים". הגיב בתוספות הרא"ש: "ותירוץ זה אינו מספיק, דנהי דיראת שמים אינו בידו ונתן שני דרכים לפני האדם לבחור באיזה שירצה- מ"מ גלוי וידוע לפניו מי יבחר בטוב ומי ימאס בטוב.. וצ"ל דאע"פ שגלוי לפניו אינו רוצה להכריז עליו גזירה שנגזור פלוני רשע לאשה רשעה שלא יטעה אדם לומר גזירה היא מלפניו הטוב והרע"..

בבאר שבע הקשה, שמצינו שאף לאחרים הקב"ה מודיע רשע בחירי עתידי: :דהא חזקיה חזה דהוו ליה בנין דלא מעלי (ברכות י, א) .. ועוד דהא אשכחן שנודע רשעו וזכותו קודם היצירה אפילו ע"י הכרת בת קול, כגון שמואל הרמתי כדאיתא במדרש.. סוף דבר כל הדברים האלה הם **מבוכה גדולה** למי שמבין אותם כמשמעם". כאן הוא מביא מדברי הרמב"ם:

"הקדוש ברוך הוא אינו יודע מדיעה שהיא חוץ ממנו כבני אדם שהם ודעתם שנים, אלא הוא יתעלה שמו ודעתו אחד ואין דעתו של אדם יכולה להשיג דבר זה על בוריו וכשם שאין כח באדם להשיג ולמצוא אמתת הבורא שנאמר כי לא יראני האדם וחי כך אין כח באדם להשיג ולמצוא דעתו של בורא, הוא שהנביא אמר כי לא מחשבותי מחשבותיכם ולא דרכיכם דרכי, וכיון שכן הוא אין בנו כח לידע היאך ידע הקדוש ברוך הוא כל הברואים והמעשים אבל נדע בלא ספק שמעשה האדם ביד האדם ואין הקדוש ברוך הוא מושכו ולא גוזר עליו לעשות כך[[31]](#footnote-31)". בביאור הדברים, חביבים עלי דברי בעל תפארת ישראל: הקושיה המלאה היא כיצד ה' יודע מה נבחר **מראש**, שהרי לאחר מעשה ברור לנו שידיעה וודאית של הזולת איננה שוללת את העובדה שהמעשה בוצע בבחירה. אם כן, אי ההבנה שלנו הוא כיצד תיתכן ידיעה, שלגביה העתיד והעבר חד המה, שבורא שניהם ה': "הרי הקדוש ברוך הוא ברא הזמן, ונמצא אינו נופל תחתיה לומר בו עבר ועתיד, דכל ידיעתו הוא בהווה, וכיון שכן, אין ידיעתו מכריח את האדם במעשהו, ולפיכך מה שלא נבין איך אפשר שיהיה ידיעה ובחירה יחד, זהו משום שלא נוכל להשיג איך יהיה אפשר ידיעה שאינה נופלת תחת הזמן, דהרי כך היא ידיעת הבורא ב"ה, שוודאי אינה נופלת תחת הזמן, מדהוא היה קודם התהוות הזמן, וזהו שאמר התנא, הכל צפוי, ולא אמר הכל ידוע, דבכל ידיעה שייך עבר ועתיד, אבל מלת צפוי, היינו שרואה הדבר כהווה לפניו [וזהו כוונת הרמב"ם.. בקרא כי לא מחשבותי [שאינם נופלים תחת הזמן] מחשבותיכם [ששייך בהם עבר ועתיד[[32]](#footnote-32)]".

1. "לפי מעשיו – היינו.. לעשות מעשה.. לבטל הרגיליות שהתרגל בהן מקודם, לטובת הצד השני". (ליקוטי בתר ליקוטי, מובא בסוף גמרא הלכה ברורה). [↑](#footnote-ref-1)
2. ד"ה איני. [↑](#footnote-ref-2)
3. דף כב עמוד א. [↑](#footnote-ref-3)
4. גם בשם הראנ"ח בדרשותיו דף קע"א. [↑](#footnote-ref-4)
5. מסכת מועד קטן דף יח עמוד ב. [↑](#footnote-ref-5)
6. ד"ה ומי. [↑](#footnote-ref-6)
7. ד"ה אמר ו'או איהו'. [↑](#footnote-ref-7)
8. "ולשון שמא יקדמנו אחר לא משמע שתמות היא אלא שאחר ישאנה ובפי' ע"י יש פי' אחר"(מהרש"א חידושי אגדות מסכת מועד קטן דף יח עמוד ב) שכמו בקריעת ים סוף, רק הקב"ה עצמו יכול לזווג זיווגים. [↑](#footnote-ref-8)
9. כפי שאירע לרבא עצמו: "בת רב חסדא הוה יתבה בכנפיה דאבוה, הוו יתבי קמיה רבא ורמי בר חמא. אמר לה: מאן מינייהו בעית? אמרה ליה: תרוייהו, אמר רבא: ואנא בתרא". ( מסכת בבא בתרא דף יב עמוד ב). [↑](#footnote-ref-9)
10. קצת מזכיר את המעשה הבא: "בת רב חסדא הוה יתבה בכנפיה דאבוה, הוו יתבי קמיה רבא ורמי בר חמא. אמר לה: מאן מינייהו בעית? אמרה ליה: תרוייהו, אמר רבא: ואנא בתרא". (מסכת בבא בתרא דף יב עמוד ב). [↑](#footnote-ref-10)
11. "סוד גדול.. לא כל אחד נוטל את בת זוגו... סוד העניין הוא כי מלבד השורש אשר לנשמות יש להן בית.. ובהיות שתי נשמות ראויות להתחבר.. יבנה להן בית **חדש".** (רמח"ל באגרת לרבו הרב באסאן,רמח"לאגרות ותעודות עמוד ריז).ובאר"י משמע שזה בדיעבד:"ופעמים הוא שלא זכה בראשונה ליקח בת זוגו .אמנם נזדמנה לו אשה **לפי מעשיו**. ובכל נשמות הנשים שבעולם אין מי שתהיה קרובה אליו כאשה זו אע"פ שאינה בת זוגו ממש. וכאשר חטא ונתגלגל, מגלגלים עמו לאשה הזאת אע"פ שהיא אינה צריכה לגלגול, ואע"פ שאינה בת זוגו ממש "(שער הגלגולים הקדמה כ').

 [↑](#footnote-ref-11)
12. מהרש"א חידושי אגדות מסכת יבמות דף סג עמוד ב. [↑](#footnote-ref-12)
13. שמונה פרקים לרמב"ם פרק ח. [↑](#footnote-ref-13)
14. שו"ת הרמב"ם סימן תלו. לגבי העדר ברכת שהחיינו מנישואין כתב החתם סופר:

"דבר התלוי בבחירת וחפץ האדם ואין הקדוש ברוך הוא משנה בחירתו של אדם ואילו לא רצה הזוג הזה להזדווג זע"ז לא הי' ממעשי שמים לכופם לכך, **ואין לנו עסק בנסתרות דארבעים יום קודם יצירת הולד**.. כיון שלא נגמר ע"י הקדוש ברוך הוא לבדו אין לברך עליו" (שו"ת חתם סופר חלק א (אורח חיים) סימן נה). [↑](#footnote-ref-14)
15. זוהר פרשת לך לך דף צא עמוד ב. את המקורות שבקבלה קבלתי מהרב אשר סבאג. [↑](#footnote-ref-15)
16. מסכת תענית דף ד עמוד א. [↑](#footnote-ref-16)
17. פרחי כהונה כאן. ובמשמרות כהונה בתענית הציע שלעכסה היה זה זיווג שני. [↑](#footnote-ref-17)
18. מסכת סנהדרין דף כב עמוד א ור"ן שם. ועיין בסעיף הבא הערה 5. [↑](#footnote-ref-18)
19. דף על הדף כאן בשם כתב סופר חיי שרה. [↑](#footnote-ref-19)
20. פרי חדש אבן העזר סימן קיט סוף אות ב. [↑](#footnote-ref-20)
21. שער הגלגולים הקדמה כ'. [↑](#footnote-ref-21)
22. עקדת יצחק, פרשת בראשית שער ח, דף סג עמוד ב. [↑](#footnote-ref-22)
23. דף על הדף. [↑](#footnote-ref-23)
24. לדעת עין יעקב זו ההשוואה המרכזית. שרק הוא יכול לזווג ולקרוע את ים סוף. [↑](#footnote-ref-24)
25. קרן אורה . בדומה לכך במחשבות חרוץ לר' צדוק, אות טו. [↑](#footnote-ref-25)
26. שיטה מקובצת. [↑](#footnote-ref-26)
27. באר מים חיים שמות יד, כח. [↑](#footnote-ref-27)
28. ליקוטי בתר ליקוטי, מובא בסוף גמרא הלכה ברורה. [↑](#footnote-ref-28)
29. שיטה מקובצת. [↑](#footnote-ref-29)
30. ד"ה איני. [↑](#footnote-ref-30)
31. רמב"ם הלכות תשובה פרק ה הלכה ה. [↑](#footnote-ref-31)
32. תפארת ישראל - יכין מסכת אבות פרק ג אות צט. [↑](#footnote-ref-32)